Niels Helveg Petersen (RV), 2001-05-04:
Da mit partis ordfører, fru Elisabeth Arnold, er forhindret i at være til stede, skal jeg på hendes vegne gøre nogle korte bemærkninger til beslutningsforslaget: Lad mig allerførst sige tak til indenrigsministeren for besvarelsen.
Jeg er enig med indenrigsministeren i hendes begrundelser for at afvise dette beslutningsforslag, og jeg kan med det samme sige, at Det Radikale Venstre ikke kan støtte beslutningsforslaget.
Lad mig sige sådan mere principielt om udtrykket kasseeftersyn, at jeg synes, at det er ualmindelig ilde og dårligt valgt.
Hvad vi har at gøre med her er ikke en taløvelse.
Det er ikke et stykke bogholderi.
Det er ikke et spørgsmål om at tælle nogle kolonner sammen.
Det er et spørgsmål om nogle vigtige principper for, hvorledes man behandler mennesker, som kommer hertil fra andre lande.
Det har meget lidt med kasseeftersyn at gøre.
Kasseeftersynet var jo en god idé i 1982, da daværende finansminister Henning Christophersen foretog et sådant kasseeftersyn.
Han gik rundt og så, hvordan de offentlige finanser så ud.
Men det er altså ikke det, det handler om
her, og jeg synes, at det ville klæde forslagsstillerne at finde en anden sprogbrug.
Forslaget er så i øvrigt en opremsning af 15 forskellige delforslag, der, så vidt vi kan se, alle har været fremsat før.
Lad mig specielt sige om forslag 1 om visitation gennem EU-finansierede tilflugtssteder i nærområderne: Her anfører forslagsstillerne, at det er et langsigtet mål, og det er det jo så for forslagsstillerne.
Det er netop langsigtet.
Det er ikke noget, der kan lade sig gøre her og nu.
Det er aldeles uladsiggørligt.
Det er vigtigt at understrege, at det altså ikke er en formel, der kan bruges til at løse problemer her og nu.
Det lader sig ikke gøre.
Forslagsstillerne anfører jo også meget rigtigt, at dette er langsigtet, men siger så, at det er, fordi der ikke er flertal for det her i Folketinget.
Nej, men det er ikke hele forklaringen.
Der er heller ikke flertal for det i EU.
Det vil ikke være muligt at nå til enighed om et sådant forslag inden for EU.
Det har jo været prøvet og lader sig ikke gøre.
Så det er ikke kun, fordi der ikke er et flertal her i Folketinget.
Selv om der var, kunne det ikke lade sig gøre.
Det synes jeg er vigtigt at få slået fast, da det jo er en bestanddel i noget af den agitation, der føres, at det her var sådan noget, man bare kunne gøre.
Det er det altså ikke.
Umiddelbart kan vi få øje på to elementer, hvor vi synes, at der er noget at hente: Lettere overgang til meritoverførsel for udenlandske uddannelser er noget, der også er et regeringsinitiativ om.
Jeg vil også understrege smidigere behandling af ansøgning om opholdstilladelse af specialister fra udlandet.
Også dette er så vidt jeg ved noget, der er initiativer til.
Lad mig så i øvrigt understrege, at Det Radikale Venstre meget støtter det lovforslag, som regeringen har fremsat, lovforslag nr. L 191, der giver mulighed for frihedsberøvelse af kriminelle asylansøgere under visse forhold.
Det er også et emne, der er omhandlet her.
Jeg vil sige, at resten af forslaget er om ikke valgmateriale så jo emner, som vil indgå i en kommende valgkamp, og der glæder Det Radikale Venstre sig til at diskutere disse anliggender.